Predkladacia správa

Materiál Stratégia financovania Európskych štrukturálnych a investičných fondov pre programové obdobie 2014 – 2020 sa predkladá na základe úlohy C.1 uznesenia vlády SR č. 528 zo dňa 11. septembra 2013 k Stratégii financovania štrukturálnych fondov, Kohézneho fondu a Európskeho fondu pre námorné a rybné hospodárstvo pre programového obdobie 2014 – 2020.
Na základe predmetnej úlohy bolo podpredsedovi vlády SR a ministrovi financií uložená úloha predložiť na rokovanie vlády aktualizáciu Stratégie financovania štrukturálnych fondov, Kohézneho fondu a Európskeho fondu pre námorné a rybné hospodárstvo pre programové obdobie 2014 – 2020 rozšírenú o Európsky poľnohospodársky fond pre rozvoj vidieka do 31. októbra 2013. 
V nadväznosti na vývoj negociácií k návrhu nariadenia Európskeho parlamentu a Rady o podpore rozvoja vidieka prostredníctvom Európskeho poľnohospodárskeho fondu pre rozvoj vidieka bola v porovnaní s návrhom Európskej komisie v rámci úprav mandátu Rady na trialóg upravená maximálna výška podpory z Európskeho poľnohospodárskeho fondu pre rozvoj vidieka pre menej rozvinuté regióny z 75,0 % na 85,0 %. V SR sa však bude uplatňovať maximálna výška podpory pre menej rozvinuté regióny vo výške 75,0 %.
Časti týkajúce sa pravidiel financovania Európskeho poľnohospodárskeho fondu pre rozvoj vidieka nemajú vplyv na pravidlá financovania ostatných Európskych štrukturálnych a investičných fondov a boli vypracované v spolupráci s Ministerstvom pôdohospodárstva a rozvoja vidieka SR. 
Zároveň bola do materiálu doplnená možnosť pre relevantných prijímateľov dobrovoľne sa podieľať vyššou spoluúčasťou na financovaní projektu z vlastných zdrojov. 
V návrhu uznesenia vlády SR sa v úlohe B.1 navrhuje zrušiť uznesenie vlády SR č. 528 zo dňa 11. septembra 2013 k Stratégii financovania štrukturálnych fondov, Kohézneho fondu a Európskeho fondu pre námorné a rybné hospodárstvo pre programového obdobie 2014 – 2020, keďže predmetným materiálom dochádza k aktualizácii a doplneniu daného materiálu.
Stratégia financovania Európskych štrukturálnych a investičných fondov pre programové obdobie 2014 – 2020 predstavuje základný dokument pre prípravu finančných plánov operačných programov programového obdobia 2014 – 2020. 
Cieľom dokumentu je vytvorenie jednotnej stratégie financovania pre stanovenie účasti jednotlivých zdrojov na financovaní projektov a operácií z jednotlivých zdrojov financovania - štrukturálnych fondov, Kohézneho fondu, Európskeho fondu pre námorné a rybné hospodárstvo, Európskeho poľnohospodárskeho fondu pre rozvoj vidieka, štátneho rozpočtu, rozpočtov vyšších územných celkov, rozpočtov obcí a pre prijímateľov operačných programov spolufinancovaných zo štrukturálnych fondov a Kohézneho fondu v rámci cieľa 1 - Investície pre rast a zamestnanosť a pre prijímateľov zo Slovenskej republiky  operačných programov v rámci cieľa 2 - Európska územná spolupráca - cezhraničná spolupráca a prijímateľov operačného programu spolufinancovaného z Európskeho fondu pre námorné a rybné hospodárstvo a Programu rozvoja vidieka 2014 - 2020 spolufinancovaného z Európskeho poľnohospodárskeho fondu pre rozvoj vidieka.
Príslušná výška spolufinancovania zo štátneho rozpočtu v rámci jednotlivých rokov sa zahŕňa do rozpočtu verejnej správy na príslušný rok v závislosti od odhadovaných príjmov finančných prostriedkov z EÚ, ako aj príslušnej výšky spolufinancovania zo štátneho rozpočtu.
Predmetný materiál bol pred predložením na rokovanie vlády SR prerokovaný aj s podpredsedom vlády SR pre investície v súlade s bodom B.1 vyššie uvedeného uznesenia.
K zásadným pripomienkam vzneseným k materiálu sa konali rozporové konania (dňa 24.10.2013 a 29.10.2013) a v nadväznosti na ich závery bol vlastný materiál oproti verzii predloženej na MPK upravený nasledovne:
-       v časti „Úvod“ bol doplnený text odsúhlasený podpredsedom vlády SR pre investície týkajúci sa motivačno-sankčného mechanizmu,
-       v časti 3.2 a 5.2 bol doplnený nasledovný text: „v rámci jedného projektu sa bude počas celej doby implementácie uplatňovať jeden pomer financovania“,
-       časti 3.2.1, 3.2.2, 5.2.1, 5.2.2, 6.2.1 a 6.2.2 bol odstránený odkaz na poznámku pod čiarou č. 9, ako aj slová „maximálne“ a „minimálne“ v relevantnej časti textu.
Súčasne bola v rámci uznesenia vlády doplnená úloha D.1 pre podpredsedu vlády pre investície v spolupráci s podpredsedom vlády a ministrom financií vypracovať motivačno-sankčný mechanizmus v prípade nedodržania časového a vecného plnenia implementácie projektov zo strany prijímateľov v termíne do 31.03.2014.
Materiál sa predkladá na rokovanie vlády SR bez rozporov. 
Doložka finančných, ekonomických, environmentálnych, sociálnych vplyvov, vplyvov na podnikateľské prostredie a informatizáciu spoločnosti je súčasťou materiálu.